L-investigazzjoni tal-qtil doppju jrid isir sew għax jista' jkompli jeqred il-kredibilita' tal-pulizija. L-investigazzjonijiet ma' jsirux skond kemm tkun sinjura u nfluwenti persuna. Sal-lum għadna ma nistgħux nifhmu kif il-pulizija damet tlett ġimgħat wara l-każ tal-qtil doppju f'tas-Sliema nhar l-Ewwel tas-Sena biex tibgħat il-kampjuni tad-demm l-Ingilterra u kif f'Malta mhumiex kapaċi jagħmlu analiżi tad-DNA meta hawn laboratorju privati lokali li kapaċi jagħmlu dan. L-intervent tal-Maġistrat Edwina Grima u l-esperti forensiċi kollha juru li l-każ altru milli "kesaħ" kif kienu qed jagħtu x'jifhmu l-pulizija. Tant li kif qed jevolvu l-affarijiet jista' jkun li Gera altru milli huwa l-aggressur seta' kien mistieden fl-appartament ta' Zammit, u l-mara ta' Zammit seta' kellha sehem iktar milli kien maħsub s'issa. Dan iwassalna biex nistaqsu kemm hu mgħammar il-laboratorju forensiku tal-pulizija u fejn marret il-prassi li aktar ma kampjuni jkunu friski aktar jagħtu riżultati tajbin. It-testijiet fuq il-kontenut ta' l-istonku kemm ta' Duncan Zammit kif ukoll ta' Nicholas Gera kixfu traċċi ta' alkoħol, iżda l-ebda sustanza narkotika jew droga. It-testijiet li ntbagħtu l-Ingilterra għandhom juru li l-alkoħol li nstab fl-istonku ta' Zammit u Ġera jaqbilx ma' traċċi li nstabu fit-tazzi fl-appartament tas-Sliema. Interessanti nistaqsu jekk ġewx elevati marki tas-swaba minn fuq dawn u ta' min kienu għaliex il-ħġieġ magħruf li jħalli marki tajba fuqu, le? Ir-riżultati tad-DNA fuq dawn iż-żewġ tazzi hija kruċjali sabiex ix-xjenzati forensiċi ikollhom evidenza li Zammit u Gera xorbu flimkien fl-apartament ta' Zammit u li jista' jikkontradixxi dak li sostniet Claire Zammit Xuereb, il-mara ta' Duncan, u b'hekk imeri l-konklużjonijiet tal-pulizija. S'issa jidher li l-armla ta' Duncan Żammit, baqgħet l-unika xhud minkejja li ħafna qed jgħidu li diversi nies joqogħdu ħdejhom semgħu l-għajjat u l-illettikar fl-apartament ta' Żammit u għal xi raġuni qed jibżgħu jitkellmu. Claire Zammit Xuereb żammet mal-verżjoni tagħha li Gera daħal b'żewġ t'iskieken fil-kamra tas-sodda u attakka lil żewġha waqt li kien rieqed. Il-misteru l-kbir huwa fil-mod kif iż-żewġ skieken spiċċaw f'idejn Gera għaliex waħda mill-iskieken ttieħdet minn rack fuq bank u l-oħra minn kexxun. F'konferenza ta' l-aħbarijiet li saret tlett ġimgħat wara d-delitti, il-pulizija qalu li ma kienux f'pozizzjoni jgħidu jekk il-marki tas-swaba ta' Claire Żammit Xuereb kinux fuq il-manku ta' waħda mill-iskieken, iżda din dikjarazzjoni ħafna qed jarawha bħala stramba għaliex jew kien hemm marki tas-swaba jew ma kienx hemm fuq il-manku. Għalhekk hemm min allega li l-pulizija qed iżommu evidenza li b'xi mod tista' titfa' dell ikrah fuq it-tifla ta' Anġlu Xuereb u l-ħabiba tal-Ministru Dolores Cristina li appuntatha chairperson tal-ITS. Kumbinazzjoni l-lukandi ta' Xuereb huma fid-distrett ta' Cristina u tgħidx kemm isiru attivitajiet li għandhomm x'jaqsmu mal-Ministeru ta' l-Edukazzjoni fiha. Prova ta' kemm dawn il-mistoqsijiet qed jinkwietaw lill-pulizija huwa l-fatt li x-xjenzati forensiċi marru fuq il-post tlett darbiet il-ġimgħa l-oħra flimkien mal-maġistrata Edwina Grima li qed tmexxi l-inkjesti fuq il-kas u użaw makkinarju msejjaħ quasar– apparat li jitfa' dawl speċjali li ġiegħel il-marki tas-swaba jleqqu u jidhru aktar biex jieħdu ritratti speċjaliżżati tagħhom. Jidher li nstabet evidenza li Gera ma daħalx minn naħa ta' wara tal-flat mill-bejt, iżda mill-bieb ta' quddiem u dan ibiddel l-andament tal-każ kollu għax jista' jkun li Gera kien mistenni li jmur hemm u allura seta' kien vittma wkoll. Ma ninsewx minn dakinhar tal-qtil, Gera dejjem tpinġa mill-familja Xuereb bħala l-aggressur u Żammit il-vittma. L-esperti ħadu marki tas-swaba mill-qanpiena tal-bieb t'isfel u minn bieb il-flat fit-tmien sular biex jara jekk dawn jaqblux ma' ta' Gera. It-teorija ta' dawn l-esperti hija jekk Gera daqqx il-qanpiena ta' barra u fetħulu jew sab il-bieb mbexxaq. Jidher l-marki tas-swaba ta' Gera nstabu ma' ħafna postijiet fl-apartment, iżda l-aktar importanti huma dawk li nstabu fuq il-manku tal-fridge u jidher li ttiekel xi ikel wara li telqu nies Zammit hekk kif spiċċa l-festin tal-Ewwel tas-Sena. Din l-investigazzjoni kważi xahrejn wara d-delitti hija prova li hemm nuqqas ta' qbil fl-evidenza li sabu x-xjenzati forensiċi u l-pulizija. Minn naħa tagħha, jidher li Claire Zammit Xuereb irpiljat biżżejjed biex terġa' tibda tattendi għax-xogħol u tieħu sehem fl-attivitajiet ta' l-ITS fejn hija ċ-chairperson. Din hija nuqqas t'etika kbira l-aktar wara li l-landament tad-delitt qed jinbidel u jista' jkun li Claire Zammit Xuereb setgħet kienet implikata fid-delitt direttament. F'każijiet bħal dawn, id-deċiżjoni etika ta' nies nominati mill-gvern biex jieħdu ħsieb ażjendi tiegħu hi li jiġu sospiżi sakemm isimhom jiġi mnaddaf għal kollox. Fil-kas ta' Claire Zammit Xuereb dan mhux qed isir tant li l-Ministru Cristina pubblikament qalet li tistenna l-miġja ta' lura ta' Claire Zammit Xuereb lura l-ITS.
Il-qtil doppju f'tas-Sliema: Gera seta' kien il-vittma?!